贈弈棋藍氏子
作者：李仲光
朝代：宋

paragraphs: 古人制此文楸枰，要下黑白知死生。
閑中借此消永日，未必能取人心爭。
後人不識古人意，致使方寸生縱橫。
爛柯人去弈秋死，通國善弈誰知名。
東南地勝人最傑，下至百技今咸精。
手談坐决勝與負，藍氏之子馳其聲。
沈機終日靜不語，一子落手四座驚。
肯堂爲人百不解，僻性從來要疎快。
推倒棋枰君莫怪，不向眼前論成敗。